ดาวโจนส์ปิดลด81.45จุด
ดาวโจนส์ ปรับตัวลดลง 81.45 จุด หลังสหรัฐเปิดข้อมูลเศรษฐกิจที่อ่อนแอ จำนวนคนว่างงานพุ่ง
19 เม.ย. 2556

ดาวโจนส์ ปรับตัวลดลง 81.45 จุด หลังสหรัฐเปิดข้อมูลเศรษฐกิจที่อ่อนแอ จำนวนคนว่างงานพุ่ง
ดัชนีดาวโจนส์ตลาดหุ้นนิวยอร์กปิดเมื่อคืนนี้ (18 เม.ย.) ปรับตัวลง 81.45 จุด หรือ 0.56% ปิดที่ 14,537.14 จุด ดัชนี S&amp;P 500 ลดลง 10.40 จุด หรือ 0.67% ปิดที่ 1,541.61 จุด และดัชนี Nasdaq ร่วงลง 38.31 จุด หรือ 1.20% ปิดที่ 3,166.36 จุด หลังจากสหรัฐเปิดเผยข้อมูลเศรษฐกิจที่อ่อนแอ รวมถึงจำนวนคนว่างงานที่เพิ่มขึ้นในสัปดาห์ที่แล้ว และดัชนีชี้นำเศรษฐกิจที่หดตัวลงเป็นครั้งแรกในรอบ 7 เดือน นอกจากนี้ การร่วงลงของหุ้นกลุ่มสุขภาพและกลุ่มเทคโนโลยี ยังสร้างแรงกดดันให้กับตลาดด้วย          นักลงทุนวิตกกังวลเกี่ยวกับแนวโน้มการฟื้นนตัวของเศรษฐกิจสหรัฐ หลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานในรอบสัปดาห์ที่สิ้นสุดวันที่ 13 เม.ย. เพิ่มขึ้น 4,000 ราย แตะระดับ 352,000 ราย ซึ่งมากกว่าที่นักวิเคราะห์คาดว่าจะอยู่ที่ 350,000ราย สะท้อนให้เห็นว่า ตลาดแรงงานของสหรัฐยังคงซบเซา          ขณะที่คอนเฟอเรนซ์ บอร์ด รายงานว่า ดัชนีชี้นำเศรษฐกิจเดือนมี.ค.ของสหรัฐปรับตัวลดลง 0.1% แตะระดับ 94.7 ซึ่งลดลงเป็นครั้งแรกในรอบ 7เดือน และตรงข้ามกับที่นักวิเคราะห์คาดว่าจะเพิ่มขึ้น 0.1% สะท้อนให้เห็นว่าเศรษฐกิจสหรัฐยังคงอยู่ในภาวะซบเซา          ทั้งนี้ คอนเฟอเรนซ์ บอร์ด ระบุว่า ปัจจัยที่ทำให้ดัชนีชี้นำเศรษฐกิจลดลงอย่างผิดคาดในเดือนมี.ค.มาจากการที่ความเชื่อมั่นของผู้บริโภคสหรัฐอ่อนแอลง รวมทั้งการชะลอตัวลงของยอดสั่งซื้อในภาคโรงงานและตัวเลขการอนุญาตสร้างบ้าน          นอกจากนี้ ตลาดยังได้รับแรงกดดันจากการร่วงลงของหุ้นกลุ่มสุขภาพและกลุ่มเทคโนโลยี โดยหุ้นอีเบย์ร่วงลง 5.85% หลังจากบริษัทเปิดเผยผลประกอบการที่น้อยเกินคาด หุ้นแอปเปิลร่วงลง 2.67% และปิดที่ระดับต่ำกว่า 400 ดอลลาร์